Agbála Israel Maŋtsɛyeli lɛ Mli | Biblia Mli Sane\nAgbála Maŋtsɛyeli lɛ Mli\nANI ole nɔ hewɔ ni nuu nɛɛ tserɛɔ etade lɛ mli lɛ? Yehowa kɛɛ lɛ ni efee nakai. Nuu nɛɛ ji Nyɔŋmɔ gbalɔ Ahia. Ani ole mɔ ni gbalɔ ji? Eji mɔ ni Nyɔŋmɔ tsɔɔ hiɛ ekɛɔ lɛ nɔ ni baaba wɔsɛɛ.\nYerobeam ji mɔ ni Ahia kɛ wieɔ yɛ biɛ lɛ. Yerobeam ji nuu ni Salomo kɛ etsumaa nitsumɔi lɛ ekomɛi wo edɛŋ koni ekwɛ nɔ. Beni Ahia kɛ Yerobeam kpe yɛ gbɛ nɔ yɛ biɛ lɛ, Ahia fee nɔ ko ni yɔɔ naakpɛɛ. Ejie ehe atade ni ewo lɛ ni etserɛ mli kukuji 12. Ni ekɛɛ Yerobeam akɛ: ‘Hemɔ emli kukuji 10 oha ohe.’ Ani ole nɔ hewɔ ni Ahia kɛ kukuji 10 ha Yerobeam lɛ?\nAhia tsɔɔ mli akɛ, Yehowa baahe maŋtsɛyeli lɛ kɛjɛ Salomo dɛŋ. Ekɛɛ akɛ Yehowa kɛ akutsei 10 baaha Yerobeam. Enɛ tsɔɔ akɛ akutsei enyɔ pɛ baashwɛ kɛha Salomo binuu Rehabeam ni eye amɛnɔ maŋtsɛ.\nBeni Salomo nu nɔ ni Ahia kɛɛ Yerobeam lɛ, emli fu waa diɛŋtsɛ. Ebɔ mɔdɛŋ ni egbe Yerobeam. Shi Yerobeam jo foi kɛtee Mizraim. Yɛ be fioo sɛɛ lɛ Salomo bagbo. Eye maŋtsɛ afii 40, shi amrɔ nɛɛ ebinuu Rehabeam ji mɔ ni yeɔ maŋtsɛ. Yerobeam nu he yɛ Mizraim tɔ̃ɔ akɛ Salomo egbo, no hewɔ lɛ eku esɛɛ eba Israel.\nJeee maŋtsɛ kpakpa ji Rehabeam. Eyitsoŋ wa yɛ gbɔmɛi lɛ anɔ fe bɔ ni etsɛ Salomo ji lɛ po. Yerobeam kɛ hii krokomɛi ni abuɔ amɛ lɛ tee Maŋtsɛ Rehabeam ŋɔɔ ni amɛyakɛɛ lɛ ni eyitsoŋ akawa yɛ gbɔmɛi lɛ anɔ babaoo. Shi Rehabeam booo amɛ toi. Yɛ anɔkwale mli lɛ, eyitsoŋ bawa moŋ fe tsutsu lɛ. No hewɔ lɛ gbɔmɛi lɛ wo Yerobeam maŋtsɛ yɛ akutsei 10 lɛ nɔ, shi akutsei enyɔ ni ji Benyamin kɛ Yuda akutsei lɛ ha Rehabeam ye amɛnɔ maŋtsɛ.\nYerobeam sumɔɔɔ ni ewebii lɛ yaa Yerusalem ni amɛyaja Yehowa yɛ esɔlemɔtsu lɛ mli. No hewɔ lɛ efee shika tsinabi amagai enyɔ ni eha akutsei 10 maŋtsɛyeli lɛ mli bii bɔi amɛ jamɔ. Etsɛɛɛ kɛkɛ ni shikpɔŋ lɛ nɔ bayi obɔ kɛ awuiyeli kɛ yiwalɛ.\nHaomɔ ba akutsei enyɔ maŋtsɛyeli lɛ hu mli. Yɛ nɔ ni shɛɛɛ afii enumɔ yɛ be mli ni Rehabeam baye maŋtsɛ lɛ sɛɛ lɛ, Mizraim maŋtsɛ lɛ ba koni ekɛ Yerusalem abawu ta. Eloo jwetrii babaoo kɛjɛ Yehowa sɔlemɔwe lɛ kɛtee. No hewɔ lɛ be fioo pɛ mli sɔlemɔtsu lɛ hi shi tamɔ bɔ ni ama lɛ lɛ nɔŋŋ.\n1 Maŋtsɛmɛi 11:26-43; 12:1-33; 14:21-31.\nKɛmaje Mɔ Ko Kɛmaje Mɔ Ko Agbála Maŋtsɛyeli lɛ Mli\nmy sane 65